**EL COET DE PAPER**

Hi havia una vegada un xiquet que només tenia un desig: tenir un coet i poder disparar-lo cap a la lluna, aquesta era la seva il·lusió més gran. Però no tenia ni un euro, i sabia que si ho demanava als seus pares tampoc li donarien, perquè no eren molt rics, i no els sobraven els diners. Per això sabia que no el podria comprar mai.

Un dia, tornant de l’escola, va trobar, a la vorera, la capsa del coet que havia vist moltes vegades a la botiga de joguines, i que era el més bonic del món per a ell. Va agafar la capsa, emocionat, però quan la va obrir, va veure que només hi havia un coet petit de paper, i una targeta que deia: “avariat”, i que segurament algú havia llençat perquè no era el que volia.

El xiquet es va posar molt trist, però, després de rumiar-ho molt, va pensar, que, si més no, finalment tenia un coet, encara que fos de paper, i se’n va anar a casa per preparar un escenari per poder-lo disparar

Durant molts dies, va guardar papers de totes les formes i colors que va trobar, i es va dedicar, amb cos i ànima a dibuixar, retallar, enganxar i pintar moltes i moltes estrelles i molts planetes, per fabricar un espai de paper i cartolina, l’escenari per a poder disparar el seu coet.

Li va costar molt, i va treballar-hi molts dies, però, finalment, va ser tan meravellós que la paret de la seva habitació semblava una finestra oberta a l’espai

El xiquet s’ho passava molt bé jugant amb el seu coet de paper, que s’havia convertit en el millor coet del món.

Però un dia, un company de classe que va anar a jugar a casa seva, va descobrir l’escenari tan espectacular que havia construït, i li va proposar canviar-li tot allò per un coet autèntic que tenia a casa seva. Ell, gairebé boig d’alegria, va acceptar el canvi, pensant que allò era el millor que podia passar, finalment tindria un coet de veritat

Però, després d’això, el xiquet, quan jugava amb el seu coet nou, enyorava el seu vell coet de paper, amb l’escenari que ell havia fet, i els seus planetes, perquè es va adonar que s’ho passava millor jugant amb el seu coet de paper.

Va començar a construir les seves pròpies joguines, començant pel coet i l’escenari, i es va adonar que se sentia molt millor i s’ho passava més bé jugant amb les joguines que ell mateix es fabricava amb la seva il·lusió i el seu esforç.

Quan el xiquet va créixer i es va fer un home, va convertir-se en el millor fabricant de joguines de tota la comarca.

I conte contat, conte acabat, i si us ha agradat, piqueu de mans, i si no mala sort.